b'\n_START_ARTICLE_\nCarl I. Hagen\n_START_PARAGRAPH_\nCarl Ivar Hagen (6. toukokuuta 1944 Oslo) on norjalainen poliitikko. H\xc3\xa4n toimi Edistyspuolueen pitk\xc3\xa4aikaisena puheenjohtajana 1978\xe2\x80\x932006, jolloin h\xc3\xa4n nosti puolueensa pienpuolueesta er\xc3\xa4\xc3\xa4ksi maan suurimmista puolueista. Hagen on osallistunut 30 Stortingetin kokouskauteen. H\xc3\xa4n on maansa toiseksi kokenein kansanedustaja Per-Kristian Fossin j\xc3\xa4lkeen ja Stortingetin varapuheenjohtaja vaalikaudella 2005\xe2\x80\x932009.\n_START_SECTION_\nTausta ja koulutus\n_START_PARAGRAPH_\nCarl Ivar Hagenin vanhemmat ovat Ragnar Hagen ja Gerd Gamborg. Hagen suoritti ylioppilastutkinnon (norj. Examen artium) 1963 ja taloustieteellisen tutkinnon, Higher National Diploma in Business Studies, 1968, sek\xc3\xa4 markkinointitutkinnon Institute of Marketingissa, Lontoossa, niin ik\xc3\xa4\xc3\xa4n 1968. Ennen poliittista uraansa h\xc3\xa4n toimi johtajana Tate & Lyle -sokeriyhti\xc3\xb6ss\xc3\xa4 Norjassa 1970\xe2\x80\x9374, konsulttina Finansanalyse A/S-yhti\xc3\xb6ss\xc3\xa4 1977\xe2\x80\x9379 sek\xc3\xa4 elinkeinopoliittisena konsulttina 1979. H\xc3\xa4nell\xc3\xa4 on ensimm\xc3\xa4isest\xc3\xa4 avioliitostaan kaksi lasta ja h\xc3\xa4n on ollut toisessa avioliitossa Eli Engum Hagenin kanssa vuodesta 1983.\n_START_SECTION_\nPoliittinen ura\n_START_PARAGRAPH_\nHagen aloitti Edistyspuolueen edelt\xc3\xa4j\xc3\xa4n, Anders Langes Parti:n (ALP), puoluesihteerin\xc3\xa4 1973\xe2\x80\x9374. Puolue kannatti voimakkaita verojen ja julkisten maksujen alennuksia, sek\xc3\xa4 kannatti julkisen sektorin roolin leikkauksia yhteiskunnassa yleisemminkin. H\xc3\xa4n nousi varasijalta puolueen kansanedustajaksi Stortingetiin 18. lokakuuta 1974 Anders Langen itsens\xc3\xa4 kuoltua. Hagen oli irtautunut jo hein\xc3\xa4kuussa 1974 ALP:st\xc3\xa4 perustamansa Reformpartiet -puolueen kanssa, joka my\xc3\xb6hemmin p\xc3\xa4\xc3\xa4osin palasi ALP:hen. Ensimm\xc3\xa4inen Stortinget-kausi kesti vuoteen 1977. Samana vuonna puolueen nimi vaihdettiin Fremskrittpartietiksi (Edistyspuolue). H\xc3\xa4n toimi Edistyspuolueen puheenjohtajana vuodet 1978\xe2\x80\x932006, jolloin h\xc3\xa4nt\xc3\xa4 seurasi Siv Jensen. H\xc3\xa4n on my\xc3\xb6s toiminut Oslon kaupunginvaltuuston ja -hallituksen j\xc3\xa4senen\xc3\xa4. Hagenin puheenjohtaja-aikana Edistyspuolueen kannatus kasvoi voimakkaasti, mutta puolue ei p\xc3\xa4\xc3\xa4ssyt koskaan hallitusvastuuseen._NEWLINE_Hagen toimii useissa Stortingetin valiokunnissa, kuten Kontroll- og konstitusjonskomiteen:issa sek\xc3\xa4 Fullmaktskomiteen:issa vaalikaudella 2005\xe2\x80\x9309. Samalla vaalikaudella h\xc3\xa4net valittiin my\xc3\xb6s Stortingetin varapuheenjohtajaksi (norj. Visepresident i Stortinget)._NEWLINE_Hagen rakensi Edistyspuolueen pienpuolueesta suureksi valtakunnantason puolueeksi. H\xc3\xa4nen kuvailtiin tavoittavan kansan keskuudessa olevia virtauksia sek\xc3\xa4 opetelleen television hy\xc3\xb6dynt\xc3\xa4misen politiikan t\xc3\xa4rke\xc3\xa4n\xc3\xa4 mediana jo varhain. Hagenin v\xc3\xa4istymist\xc3\xa4 kuvailtiin er\xc3\xa4\xc3\xa4n aikakauden vaihtumisena maan politiikassa. H\xc3\xa4nen siirtolaispolitiikkaansa kritisoitiin voimakkaasti konfliktien luomisesta etnisten norjalaisten ja siirtolaistaustaisten kansanryhmien v\xc3\xa4lille._NEWLINE_Carl I. Hagen ilmoitti 30. huhtikuuta 2008 vet\xc3\xa4ytyv\xc3\xa4ns\xc3\xa4 politiikasta, eik\xc3\xa4 osallistunut vuoden 2009 storting-vaaleihin.'